คลังเร่งสาง หนี้นอกระบบ หนุนสินเชื่อ
เผยยอดอนุมัติจัดตั้ง พิโกไฟแนนซ์เดือน ก.ค. 516 ราย ด้านออมสิน-ธ.ก.ส.คุยปล่อยสินเชื่อแก้หนี้นอกระบบแล้ว 2.9 แสนราย 1.3 หมื่นล้าน
17 ส.ค. 2561

เผยยอดอนุมัติจัดตั้ง พิโกไฟแนนซ์เดือน ก.ค. 516 ราย ด้านออมสิน-ธ.ก.ส.คุยปล่อยสินเชื่อแก้หนี้นอกระบบแล้ว 2.9 แสนราย 1.3 หมื่นล้าน
นายพรชัย ฐีระเวช ที่ปรึกษาด้านเศรษฐกิจการเงิน ในฐานะโฆษกสำนักงานเศรษฐกิจการคลัง เปิดเผยรายงานความ คืบหน้าการแก้ไขปัญหาหนี้นอกระบบประจำเดือน ก.ค. 2561 โดยมีนิติบุคคลยื่นคำขออนุญาตประกอบธุรกิจสินเชื่อพิโกไฟแนนซ์ 516 ราย ใน 67 จังหวัด แต่มีผู้ได้รับใบอนุญาตประกอบธุรกิจแล้ว 380 ราย ใน 64 จังหวัด ในจำนวนนี้ได้เปิดดำเนินการ 287 ราย ใน 60 จังหวัด โดยผู้ประกอบการ ที่ได้รับอนุญาตสามารถปล่อยสินเชื่อได้ภายในเขตจังหวัดให้แก่ผู้มีภูมิลำเนาหรือถิ่นที่อยู่ภายในจังหวัดนั้นๆ วงเงินรายละไม่เกิน 5 หมื่นบาท คิดดอกเบี้ยไม่เกิน 36% ต่อปี
ทั้งนี้ ณ สิ้นเดือน มิ.ย. 2561 มียอดสินเชื่ออนุมัติสะสม 26,469 บัญชี รวมเป็นเงิน 680 ล้านบาท หรือคิดเป็นวงเงิน สินเชื่ออนุมัติเฉลี่ย 2.5 หมื่นบาท/บัญชี ขณะที่ยอดสินเชื่อคงค้างรวม 11,177 บัญชี คิดเป็นเงิน 258 ล้านบาท และมีสินเชื่อค้างชำระเกินกว่า 3 เดือน (เอ็นพีแอล) 292 บัญชี คิดเป็นเงิน 6.93 ล้านบาท หรือ 2.69%
ด้านธนาคารออมสินและ ธ.ก.ส.มีการปล่อยสินเชื่อแก้หนี้นอกระบบ 2.94 แสนราย เป็นเงิน 1.31 หมื่นล้านบาท แยกเป็นประชาชนทั่วไป 2.75 แสนราย เป็นเงิน 1.23 หมื่นล้านบาท และผู้มีรายได้น้อยในโครงการสวัสดิการแห่งรัฐที่มีหนี้นอกระบบ 1.9 หมื่นราย เป็นเงิน 843 ล้านบาท